Праца, якая прывяла да стварэння Руска-Скандынаўскай дугі — самага доўгага градуснага вымярэння дугі мерыдыяна, што праводзілася вучонымі-геадэзістамі да ХХ стагоддзя, распачалася ў XIX стагоддзi. Кіраваў работамі астраном і геадэзіст В. Я. Струвэ, заснавальнік і першы дырэктар Пулкаўскай абсерваторыі. На ўсім працягу маршруту было ўстаноўлена 265 апорных пунктаў трыангуляцыйнай сеткі, якая прайшла праз дзесяць краін. Уся ж дуга працягнулася на 2820 кіламетраў, ад Феглесэна ў Нарвегіі да вусця Дуная паблізу Ізмаіла, на ўзбярэжжы Чорнага мора.